Hvis det står til Søren Virenfeldt, der sammen med en række ansatte tidligere på året blev frikendt i alle anklager om vold mod anbragte unge på institutionen Solhaven i Farsø, genopstår arbejdet med de udsatte unge igen allerede efter sommerferien. Det skriver politiken.dk. - Det skal selvfølgelig hedde Solhaven 2, for vi mener ikke, at vi gjorde noget forkert. Vi står ved det arbejde, Solhaven har stået for i 25 år, siger Søren Virenfeldt til Politiken. I forbindelse med den fire år lange efterforskning af sagen lukkede Solhaven i 2013, og man mener, at kommunen dermed også mistede op mod 200 arbejdspladser. Solhavens metoder i deres behandling af de unge har været til stor debat, og i 2011 så Vesthimmerlands Kommune ikke anden udvej end at melde opholdsstedet til politiet. Alligevel ser borgmester Knud Kristensen ikke nogen problemer i at lade Solhaven genopstå. - For mit vedkommende har jeg personligt ingen problemer med at føre et samarbejde med Solhaven igen, hvis den skulle genopstå, siger Knud Kristensen.

Opsummering:
Efter at være blevet frikendt for anklager om vold mod unge er Søren Virenfeldt klar til at lade Solhaven genopstå.